C 257/28

Valitus, jonka Michaël Julien on tehnyt 22.4.2022 unionin yleisen tuomioistuimen (kymmenes jaosto) asiassa T-442/21, Rhiannon Thomas ja Michaël Julien v. neuvosto, 24.2.2022 antamasta määräyksestä

(Asia C-285/22 P)

(2022/C 257/36)

Oikeudenkäyntikieli: ranska

Asianosaiset

Valittaja: Michaël Julien (edustajat: J. Fouchet ja J.-N. Caubet-Hilloutou, avocats)

Muu osapuoli: Euroopan unionin neuvosto

Vaatimukset

Valittaja vaatii unionin tuomioistuinta

— kumoamaan unionin yleisen tuomioistuimen 24.2.2022 antaman määräyksen T-442/21,

— kumoamaan Euroopan unionin neuvoston 29.4.2021 tekemän päätöksen 2021/689 (1) siltä osin kuin siinä hyväksytään Euroopan unionin ja Yhdistyneen kuningaskunnan 30.12.2020 allekirjoittaman kauppasopimuksen Comprov16 artikla ja siltä osin kuin kyseisessä sopimuksessa ei taata vapaata liikkuvuutta Yhdistyneen kuningaskunnan kansalaisille, joilla on kiinteät perhe- ja varallisuussiteet Euroopan unionin alueella,

— velvoittamaan Euroopan unionin korvaamaan oikeudenkäyntikulut mukaan lukien 5 000 euron suuruiset asianajokulut.

Oikeudelliset perusteet ja pääasialliset perustelut

Valituksensa tueksi valittaja väittää, että Yhdistyneen kuningaskunnan eron järjestäminen Euroopan unionista on ymmärretty suppeasti siltä osin kuin on kyse henkilöiden oikeuksista ja että se, että kauppasopimuksessa ei oteta huomioon yksityisten oikeuksia, vaikuttaa hänen asemaansa Ranskasta lähtöisin olevana Yhdistyneen kuningaskunnan kansalaisena, sillä hänellä on ranskalainen perhe ja hän omistaa Ranskassa kiinteistön, jossa hän asuu säännöllisesti yli 90 päivää.

Näin ollen valittajalla on oikeussuojan tarve ja siten asiavaltuus kauppa- ja yhteistyösopimuksen tekemisestä annetun päätöksen osalta, ja unionin yleinen tuomioistuin rikkoi SEUT 263 artiklaa, koska se ei ottanut tätä huomioon, minkä seurauksena unionin tuomioistuimen on kumottava kyseessä oleva määräys ja ratkaistava pääasia.

Unionin yleinen tuomioistuin teki oikeudellisia virheitä erityisesti arvioidessaan SEUT 263 artiklan neljännessä kohdassa vahvistettuja edellytyksiä, jotka koskevat kanteen tutkittavaksi ottamista. Valituksenalaiset toimet ovat ensinnäkin sellaisina yleisesti sovellettavina toimina, joita ei hyväksytä lainsäätämisjärjestyksessä, sääntelytoimia. Toiseksi on niin, että sen vuoksi, että kauppasopimuksessa ei ole määräyksiä Yhdistyneen kuningaskunnan kansalaisista, joilla on edelleen kiinteät henkilökohtaiset siteet ja perhe- ja varallisuussiteet Euroopan unioniin, kyseisessä sopimuksessa ei ole heitä koskevia täytäntöönpanotoimenpiteitä.

Lisäksi edellytys, joka koskee sitä, että toimen on koskettava suoraan valittajan yksilöllistä tilannetta, täyttyy siltä osin kuin kauppasopimuksessa ei oteta huomioon oikeuksia, jotka koskeva yksityis- ja perhe-elämää, oikeusvarmuutta ja omistusoikeuden käyttämistä rauhanomaisesti ja vapaasti ja jotka edellyttävät vapaata liikkuvuutta, koska kyseisessä sopimuksessa ei ole määräyksiä samassa tilanteessa olevista rajoitettuun piiriin kuuluvista henkilöistä.

Näin ollen kauppasopimuksen puutteellisuudet koskevat valittajaa erikseen riittävällä tavalla siltä osin kuin on kyse Yhdistyneen kuningaskunnan sellaisten kansalaisten vapaasta liikkuvuudesta, joilla on edelleen kiinteät henkilökohtaiset siteet ja perhe- ja varallisuussiteet Euroopan unionin alueella.

(1) Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen sekä turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen sopimuksen tekemisestä unionin puolesta 29.4.2021 annettu neuvoston päätös (EU) 2021/689 (EUVL 2021, L 149, s. 2).